ناجی منور سٕنز یہ تازٕ تحقیقی کٲم چھے وارٕیہو وجہو کِنۍ تعریفن لایق۔ تٔمِس یُس کلام دسیاب سپُد سُہ ترووُن"کلامِ مقبول امرتسرۍ" ناوس تحت ، اکھ ہتھ تہٕ شُنمتھ صفن ہٕنزِ اَتھ کتابہ منز چھِ 28 غزل، 14 وژن ، زٕ نعت تہٕ زٕ منقبت،پٔہلۍ نامہٕ تہٕ مثنوی یوسف زلیخا۔ تمٔۍ چھُنہٕ شاید اوٕ سبہٕ اَتھ کُلیات ناو دیتمُت زِ تسٕندِ مزید کلامہٕ کہ اَتھِ یِنٕکۍ چھِ اِمکانات ، بییہ چھُ پروفیسر شاد صٲبس نِش واراہ کلام، یٔمہ ورٲے زیرِ نظر کتاب کُلیاتِ بٔنۍتھٕے ہیکہ ہے نہٕ۔ کُلیات کر چھپہ تہٕ کِژھ چھَپہ،﴿خدا بوزن جلدٕے چھپِن﴿آمین﴾ مگر مقبول امرتسری سٕندِکلامہٕ بازیاف کرنٕچ اولیت آیہ ناجی منور سٕے باگہ ، تہٕ اولیتُک یہ پھیوت شولہ ہمیشہ تسٕندۍ سٕے ہنگس ،زندگی تہٕ زمانہٕ کِس گردِشس پٮ۪ٹھ کیا وسا چھُ ،نٲجی منورن کور کٲشرِس شعر ادبس بیاکھ احسان زِ مقبول امرتسری سُند کلام لٔبِتھ واتنووُن پرن والٮ۪ن تام، نتہٕ زَن چھُ تس احساس زِ مقبولٕنۍ حالات ،تسٕنز زاتھ بُتراتھ آیہ نہٕ تس بدس ، فقط ناو تہٕ کلام۔تسُند کلام ژھارنہٕ خٲطرٕ یِم بیاضہٕ تمٔۍ وُچھِ خصوصن مہجور سٕنزِ لائبریری منز باباعبداللہ ٹینگہٕ پُنۍ سٕنز بیاض یۅسہٕ 1852-54ءمنزلٮ۪کھنہٕ آمٕژ چھِ، تِم چھے پزی قٲبلِ اعتبار،نٲجی منور سُند تحقیق چھُ مقبول امرتسرۍ یس متعلق نۅمن کتھن ہٕنز نشاندہی کران مگر یِمو منز ہٮ۪کن کینہہ کتھٕ غلط تہ ٲسِتھ ، تسٕندۍ حٲصِل کٔرۍمٕتۍ نتیجہ چھِ محققن ہُند توجہ منگان:-